SLUTT PÅ TVANGSFORING: Heretter kan kaliforniske gjess slappe av. Delstaten forbyr handel med produkter fra gjess og ender som er blitt tvangsfôret. Foto: AFP

California forbyr gåselever

Fra søndag av må feinschmeckere i California greie seg uten gåseleverpostei. Som den første i USA forbyr delstaten nemlig framstilling og salg av delikatessen.

NTB

29. juni 2012

Handelen med fjær og andre produkter fra gjess og ender som er blitt tvangsfôret for å få leveren deres til å vokse, blir også stanset. Forbudet trer i kraft etter lang kamp, det ble nemlig vedtatt av politikerne i California allerede i 2004.

Annonse Reise Fly

Hotell

Leiebil

Pakkereiser

De siste ukene har mange californiske spisesteder tilbudt egne «farvelmenyer» med gåse- og andelever tilberedt på ulike måter. Restauranten Petrossian i West Hollywood kunne endog tilby is med gåselever som dessert.

Mélisse i Santa Monica har de siste tre månedene hatt en åtterettes gåselevermiddag til en pris av 185 dollar, eller vel 1100 kroner, på sitt spisekart. Halvparten av alle som spiste på Mélisse den siste uken, skal ha bestilt denne middagen.

Gåselever produseres først og fremst i Frankrike, der årsproduksjonen ligger på rundt 20.000 tonn. I 2006 innførte franske myndigheter spesialbeskyttelse av gåseleverindustrien, som betegnes som del av landets kulturelle og gastronomiske nasjonalarv.

SISTE SJANSE: Chef Mark Dommen (t.v.) og en soussjef gjør siste finpuss på en bestilling av «Artisan Foie Gras and Liberty Farms Duck» i restauranten Melisse i Santa Monica i mai. Foto: AFP

Publisert: 29.06.12 kl. 10:18

Les også

Mer om Reiseliv